**Balada Troleibuzului 76**

*Teodor Burnar*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Troleibuzul şapte-şase

Mi se insinuase

Obsesiv, furibund

În gând

şi-n buzunarele

Eului rătăcitor

Adunând la fiecare haltă de dor

şi de căutare

Parteneri de conversaţie

şi colegi de suflet

agăţat în cui

Era parte a mea, eram parte a lui

Şi era aşa de cald, aşa de bine!

Mai bine ca o plimbare-n bateau-mouche

(Schimbasem Parisul pe-altul, mic

Nu mă-ncurca nimic, dar chiar nimic)

Şi îmi scriam dulce, pe geamul lui aburit

Ecuaţia vieţii, timpul pierit…

Desigur, mai erau şi opriri

Cam lungi, ce e drept – suspendări în trăiri

Dar era bine, era aşa frumos,

Mai bine chiar ca o plimbare pe jos

(Uitasem de tot Bucureştiul, de lume,

Trăiam ca un rege, ca un lord fără nume)

76-le mi se insinuase-n sânge

Ca o poezie cadenţată, dulce,

Zi şi noapte mă urma în gând

Un totem de toamnă tremurând,

În bătaia vântului trecând

Şi era aşa de cald, aşa de bine!

Astăzi, toate astea sunt trecut

Vechiul meu amic a dispărut

Sub a trecerii chemare să învie

Cimitirul de maşini e-aproape,

Ca la o aruncătură de pleoape.

Sufletu-mi aleargă înapoi

Ne’ncetat ‘cercând să se adape

Din izvorul clipelor trecute

În zadar dorit reinventate

Pe vecie poate chiar pierdute